Id-Direttiva tal-Kummissjoni
ta’ l-24 ta’ Marzu 1988
li tadatta għall-progress tekniku d-Direttiva tal-Kunsill 80/1269/KEE dwar l-approssimazzjoni tal-liġijiet ta’ l-Istati Membri li jirrelataw għall-qawwa tal-magna ta’ vetturi bil-mutur
(88/195/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 80/1269/KEE tas-16 ta’ Diċembru 1980 dwar l-approssimazzjoni tal-liġijiet ta’ l-Istati Membri li jirrelataw għall-qawwa tal-magna ta’ vetturi bil-mutur [1], u b’mod partikolari Artikolu 3 tagħha,
Billi, in vista ta’ l-esperjenza miksuba u l-istat l-aktar avvanzat, huwa issa xieraq li l-proċeduri tat-testijiet stabbiliti fid-Direttiva 80/1269/KEE isiru iktar preċiżi, u b’mod partikolari li jiġu allineati ma’ l-aħħar żviluppi magħmula mill-Kummissjoni Ekonomika għall-Ewropa tan-Nazzjonijiet Uniti u l-Organizzazzjoni Internazzjonali ta’ l-Istandardizzazzjoni (ISO);
Billi d-dispożizzjonijiet ta’ din id-Direttiva kienu skond l-opinjoni tal-Kumitat għall-Adattament għall-Progress Tekniku tad-Direttiva dwar il-Vetturi bil-Mutur,
ADOTTAT DIN ID-DIRETTIVA:
Artikolu 1
Annessi 1 u II tad-Direttiva 80/1269/KEE huma hawnhekk emendati skond l-Anness ma’ din id-Direttiva.
Artikolu 2
1. Mill-1 ta’ April 1988 l-ebda Stat Membru ma jista’, għal raġunijiet li jirrelataw għall-qawwa tal-magna:
- jirrifjuta, fir-rigward ta’ kull tip ta’ vettura, li jagħti l-approvazzjoni tat-tip tal-KEE, jew li joħroġ il-kopja taċ-ċertifikat previst fl-aħħar inċiż ta’ Artikolu 10(1) tad-Direttiva tal-Kunsill 70/156/KEE [2], jew li jagħti approvazzjoni tat-tip nazzjonali, jew
- jipprojbixxi d-dħul fis-servizz ta’ vetturi
meta l-qawwa tal-magna ta’ dan it-tip ta’ vettura jew ta’ dawn il-vetturi ġie determinata skond id-Direttiva 80/1269/KEE kif l-aħħar emendata b’din id-Direttiva.
2. Mill-1 ta’ Ottubru 1988 l-Istati Membri:
- m’għandhomx iktar joħorġu l-kopja taċ-ċertifikat previst fl-aħħar inċiż ta’ Artikolu 10(1) tad-Direttiva 70/156/KEE fir-rigward ta’ tip ta’ vettura li l-qawwa tal-magna tagħha ma ġietx determinata skond id-Direttiva 80/1269/KEE kif l-aħħar emendata b’din id-Direttiva,
- jistgħu jirrifjutaw li jagħtu approvazzjoni tat-tip nazzjonali ta’ tip ta’ vettura li l-qawwa tal-magna tagħha ma ġietx determinata skond id-Direttiva 80/1269/KEE kif l-aħħar emendata b’din id-Direttiva.
3. Mill-1 ta’ Ottubru 1992 Stati Membri jistgħu jipprojbixxu d-dħul fis-servizz ta’ vetturi li l-qawwa tal-magna tagħhom ma ġietx determinata skond id-Direttiva 80/1269/KEE, kif l-aħħar emendata b’din id-Direttiva.
Artikolu 3
Qabel l-1 ta’April 1988, l-Istati Membri għandhom idaħħlu fis-seħħ id-dispożizzjonijiet neċessarji sabiex jikkonformaw ma’ din id-Direttiva. Huma għandhom minnufih jinfurmaw lill-Kummissjoni b’dan.
Artikolu 4
Din id-Direttiva hija ndirizzata lill-Istati Membri.
Magħmula fi Brussel, fl-24 ta’ Marzu 1988.